Broj: 711-I-1079-M-56/21-02-8

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Jasne Orešković Brkljačić, zamjenice župana Ličko-senjske županije, za davanjem mišljenja Povjerenstva,** na 130. sjednici, održanoj 11. lipnja 2021.g., daje sljedeće

**MIŠLJENJE**

1. **Na temelju članka 13. stavka 2. ZSSI-a dužnosnica Jasna Orešković Brkljačić, zamjenica župana Ličko-senjske županije, može istovremeno uz profesionalno obnašanje navedene dužnosti obavljati poslove za Veleučilište Nikola Tesla u Gospiću temeljem ugovora o djelu, u razdoblju od 2 mjeseca, te za isto primati naknadu s obzirom da nije riječ o poslovima u smislu redovitog ili stalnog zanimanja.**
2. **Na temelju članka 13. stavka 4. ZSSI-a dužnosnica je dužna prihode stečene obavljanjem poslova iz točke I. ove izreke prijaviti Povjerenstvu u izvješću o imovinskom stanju, istekom godine u kojoj su prihodi stečeni.**

Obrazloženje

Zahtjev za davanjem mišljenja Povjerenstva podnijela je dužnosnica Jasna Oreškoveć Brkljačić, zamjenica župana Ličko-senjske županije. U knjigama ulazne pošte zahtjev je zaprimljen pod poslovnim brojem: 711-U-2132-M-56/21-01-1 dana 8. lipnja 2021. g., povodom kojeg je otvoren predmet broj M-56/21.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu toga Zakona. Uvidom u Registar dužnosnika koji ustrojava i vodi Povjerenstvo, utvrđeno je da Jasna Orešković Brkljačić obnaša dužnost zamjneica župana Liko-senjske županije, počevši od 4. lipnja 2021.g. te je stoga povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za davanjem mišljenja navodi joj je mandat zamjenice župana Ličko-senjske županije počeo teći s danom 4. lipnja 2021.g. te da je navedenu dužnost odlučila obnašati profesionalno, o čemu je obavijestila nadležne službe. Dužnosnica nadalje navodi da je na temelju Zakona o obvezama i pravima dužnosnika stavila u mirovanje svoj radni odnos kod dosadašnjeg poslodavca, Veleučilišta „Nikole Tesle“ u Gospiću, gdje je bila zaposlena na radnom mjestu voditelja financijsko-knjigovodstvenog odjela. S obzirom da se ishod izbora nije mogao predvidjeti te da na Veleučilištu trenutno nema osobe koja bi dužnosnicu mogla zamijeniti za vrijeme trajanja mandata te adekvatno obavljati sve poslove koji su bili u njenoj nadležnosti, dužnosnica od Povjerenstva traži mišljenje može li s dosadašnjim poslodavcem sklopiti ugovor o djelu ili ugovor o volontiranju za razdoblje od maksimalno dva mjeseca dok se njeno dosadašnje radno mjesto ne popuni. Dužnosnica još navodi da je navedene poslove voljna obavljati volonterski (bez naknade), no moli za uputu na koji način realizirati navedeno u skladu sa odredbama ZSSI-a.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Stavkom 4. istog članka propisano je da su dužnosnici obvezni prijaviti Povjerenstvu prihode iz stavka 2. navedenog članka.

Povjerenstvo obrazlaže da se obavljanje financijsko-knjigovodstvenh poslova za Veleučilište Nikola Tesla u Gospiću, koje bi dužnosnica obavljala temeljem ugovora o djelu u trajanju od najviše dva mjeseca, zbog kratkoće razdoblja u kojem će dužnosnica obavljati navedene poslove, ne smatra obavljanjem poslova u smislu redovitog i stalog zanimanja kako to propisuje članak 13. stavak 2. ZSSI-a.

Slijedom navedenoga, nema zapreke da dužnosnica Jasna Orešković Brkljačić istovremeno uz profesionalno obnašanje dužnosti zamjenice župana Ličko-senjske županije, obavlja financijsko-knjigovodstvene poslove za Veleučilište Nikola Tesla u Gospiću temeljem ugovora o djelu, u razdoblju od 2 mjeseca, te za isto prima naknadu s obzirom da nije riječ o poslovima koji se obavljaju u smislu redovitog ili stalnog zanimanja.

Povjerenstvo, međutim, ukazuje dužnosnici da za vrijeme obavljanja navedenih poslova, mora voditi računa o tome da obavljanje istih ne utječe na savjesno i zakonito obnašanje dužnosti zamjenice župana Ličko-senjske županije koju obnaša profesionalno.

Također, Povjerenstvo upućuje dužnosnicu da, ukoliko bi nastavila obavljati navedene poslove nakon proteka razdoblja od dva mjeseca te bi iste obavljala u vremenu, kontinuitetu i opsegu koje bi se moglo smatrati redovitim i stalnim zanimanjem u smislu članka 13. stavka 2. ZSSI-a, ponovno zatraži mišljenje Povjerenstva.

Sukladno članku 13. stavku 4. ZSSI-a, dužnosnica je obvezna prijaviti Povjerenstvu prihode stečene obavljanjem poslova za Veleučilište Nikola Tesla u Gospiću, istekom godine u kojoj su prihodi ostvareni.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Jasna Orešković Brkljačić, osobna dostava
2. Objava na internetskoj stranici Povjerenstva
3. Pismohrana